### Resumé

I dialog med kommunens revision har Vejle Kommune gennemgået samtlige procedurer for kommunens økonomiske kontroller. I forbindelse med denne gennemgang findes det hensigtsmæssigt at foretage en række justeringer af de eksisterende retningslinjer. I den forbindelse er der udarbejdet nye retningslinjer, og disse ændringer kræver formel godkendelse i Økonomiudvalget og i Byrådet inden deres ikrafttrædelse den 1. april 2024.

### Sagsfremstilling

I løbet af det seneste år har [adresse] regnskabsafdeling i samarbejde med revision gennemgået kommunens økonomisk ledelsestilsyn. Formålet har været at sikre et opdateret grundlag for den bedste praksis og forebygge svig og økonomisk misbrug. Gennemgangen har resulteret i et forslag til opdaterede retningslinjer som skal understøtte en højere kvalitet, sammenhæng, ensartethed og gennemsigtighed i kommunens økonomiske processer. Revideringen sigter også mod at forbedre datakvaliteten og reducere den administrative arbejdsbyrde.

I den tidligere ledelsesmodel lå ansvaret for at definere indholdet af ledelsestilsynet i udgangspunktet lokalt hos den enkelte budgetansvarlige. I den nye tilgang overgår ansvaret til den centrale økonomiafdeling, mens udførelsen og ansvaret herfor stadig ligger hos den lokale budgetansvarlige leder. Dette vil understøtte at de økonomiske kontroller tegnes mest hensigtsmæssigt op.

Alle retningslinjer er blevet gennemgået, og justeringerne er godkendt af [adresse] revisor, PwC, som vurderer, at implementeringen af retningslinjerne vil resultere i en styrkelse af kontrolmiljøet. Ressourcerne vil desuden blive brugt mere hensigtsmæssigt dér, hvor risikoen vurderes at være størst. Det vurderes dermed ikke at den nye opsætning vil kræve flere administrative ressourcer. I nogle tilfælde forventes ressourceforbruget decentralt at blive reduceret i forhold til de nuværende retningslinjer og principper.

Følgende dokumenter vedlægges sagen:

* Oversigt over ændringer i retningslinjerne
* Hoveddokumentet ”Økonomistyring i Vejle Kommune"
* Ændringer til hoveddokumentet, afsnit 6, 7 og 9

### Sagens videre forløb

Sagen skal behandles i Byrådet.

### Historik

#### Kommunaldirektøren indstiller, den 26. februar 2024, punkt 48:

at ændringerne til retningslinjerne og til hoveddokumentet godkendes

#### Beslutning fra Økonomiudvalget, den 26. februar 2024, punkt 48:

Anbefales.

Fraværende: Mark Dam og Oscar Overgaard.

### Beslutning

Godkendt.

Fraværende: Catrine Jørgensen. I stedet mødte Laus Mathiesen.